Analiza javnih finansija – I kvartal 2016

JAVNE FINANSIJE CRNE GORE

Osnovno opredjeljenje fiskalne politike da, državnim investicijama u infrastrukturu i optimizacijom tekuće potrošnje, doprinese ekonomskom rastu zemlje, direktno se reflektuje na kretanja u sferi javnih finansija. S tim u vezi, realizuju se mjere fiskalne politike kojima se oporezuje potrošnja, a rasterećuje dohodak, ne dovodeći u pitanje konkurentnost. Određeni efekti već su vidljivi u prvom kvartalu 2016. godine kako na nivou centralnog budžeta i lokalne samouprave, tako i na nivou javnih finansija Crne Gore.

**Javni prihodi** u prvom kvartalu 2016. godine iznosili su 318,2 mil. € ili 8,5% procijenjenog BDP-a (3.762,2 mil. €). U odnosu na uporedni kvartal 2015. godine prihodi su veći za 25,9 mil.€ ili 8,9 %, najvećim dijelom kao rezultat povećanja prihoda od poreza za 21,6 mil.€, odnosno za 12,0%. U ovoj kategoriji najviše su povećani prihodi od: PDV-a za 7,8 mil.€, poreza na dohodak fizičkih lica 6,3 mil.€ i poreza na dobit pravnih lica 5,5 mil.€. Takođe, značajno su povećani i doprinosi za 6,3 mil.€. U odnosu na plan, prihodi su veći za 16,3 mil.€ ili 5,4%.

**Javna potrošnja** u prvom kvartalu 2016. godine iznosila je 395,0 mil.€ ili 10,5% BDP-a, i povećana je za 43,5 mil.€ ili 12,4% u odnosu na uporedni perioda prethodne godine. Rashodi su povećani zbog većih rashoda za kamate u iznosu od 13,9 mil.€. kao rezultat otplate duga po osnovu emitovanih obveznica, kao i većih rashoda u vidu transfera za socijalnu zaštitu za 9,0 mil.€ (dopuna Zakona o socijalnoj i dječijoj zaštiti, vezano za pravo na naknadu roditelju ili staratelju – njegovatelju lica koje je korisnik lične invalidnine i za pravo majki na naknadu po osnovu rođenja troje ili više djece). Uštede u odnosu na plan i na ostvarenje iz prvog kvartala 2015. godine, ostvarene su u kategoriji subvencija i rashoda za tekuće održavanje.

**Deficit javnog sektora** na kraju prvog kvartala 2016. godine iznosio je 76,8 mil.€ ili 2,0% BDP-a, i veći je za 17,6 mil.€ u odnosu na deficit iz istog perioda prethodne godine.

BUDŽET CRNE GORE

**Primici Državnog Budžeta**[[1]](#footnote-1) u prvom kvartalu 2016. godine iznosili su 604,6 mil. €, od čega se na izvorne prihode odnosi 284,8 mil. €, dok je 319,9 mil. € prihodovano iz drugih izvora finansiranja, dominantno iz zaduživanja na inostranom tržištu. Izvorni prihodi budžeta viši su u odnosu na ostvarene u istom periodu 2015. za 26,3 mil. € ili 10,2% i 12,6 mil. € ili 4,6% u odnosu na planirane.

Najznačajnija pozitivna odstupanja u odnosu na prvi kvartal prošle godine zabilježena su kod: prihoda po osnovu poreza na dodatu vrijednost koji su veći za 7,8 mil. € kao i naplate doprinosa od 6,3 mil. € i poreza na dohodak fizičkih lica od 4,4 mil. €.

S druge strane, pad je zabilježen u naplati primitaka od otplate kredita i sredstava prenijetih iz prethodne godine za 2,5 mil. u odnosu na prvi kvartal 2015. godine.

Donošenjem novih, odnosno izmjenom postojećih, zakonskih rješenja izvršene su izmjene u dijelu mandatorne potrošnje koje se odnose na: donošenje novog zakonskog okvira za zarade zaposlenih u javnom sektoru, uvođenje naknade za majke sa troje ili više djece u dijelu rashoda za socijalnu zaštitu i planirano vanredno usklađivanje penzija za 3%.

**Ukupni izdaci budžeta** za prvi kvartal 2016. godine iznosili su 353,3 mil. € ili 9,4% procijenjenog BDP-a za 2016. godinu (3.762,2 mil. €), od čega je finansirana tekuća budžetska potrošnja u iznosu od 350,9 mil. € i kapitalne investicije 2,4 mil. €. U odnosu na isti period prethodne godine, rashodi su povećani za 36,4 mil. € ili 11,5 %BDP-a, i to najviše zbog povećanja kamata za 13,8 mil. € kao rezultat dospjelih obaveza po osnovu izdatih obveznica u 2011. godini i transfera za socijalnu zaštitu za 8,6 mil.€ (uvođenje naknade za majke sa troje ili više djece). Kapitalni budžet I prvom kvartalu 2016. godine je na nivou ostvarenja 15% prošle godine.

Kao rezultat kretanja prihoda i rashoda u prvom kvartalu**, deficit centralnog budžeta** iznosi 68,6 mil. € ili 1,8% BDP-a, i viši je za 10,1 mil. € od deficita ostvarenog u istom periodu 2015. godine. Otplata duga iznosila je 43,2 mil. €.

 LOKALNA SAMOUPRAVA

Shodno odredbama člana 74 Zakona o finansiranju lokalne samouprave, opštine su obavezne da Ministarstvu finansija kvartalno dostavljaju izvještaje o planiranim i ostvarenim prihodima, planiranim i izvršenim rashodima i budžetskom zaduženju, u roku od 30 dana od dana isteka kvartala. Na osnovu dostavljenih izvještaja Ministarstvo finansija priprema izvještaj o javnoj potrošnji na lokalnom nivou za određeni period.

**Prihodi lokalne samouprave** u I kvartalu 2016. godine iznosili su 33,6 mil.€ (0,9% BDP-a), i bilježe pad od 0,4 mil.€ ili 1,2% u odnosu na isti period 2015. godine. U okviru prihoda, pozitivno odstupanje u odnosu na I kvartal prethodne godine bilježi porez na dohodak fizičkih lica za 1,9 mil. € I donacije za 1,0 mil.€. U odnosu na plan, prihodi lokalne samouprave su viši za 3,7 mil.€.

**Rashodi lokalne samouprave** na kraju I kvartala 2016. godine iznosili su 41,8 mil.€ ili 1,1% BDP-a, što je 7,2 mil.€ više u odnosu na isti period 2015. godine.

Za prva tri mjeseca 2016. godine zabilježen je **deficit lokalne samouprave** u iznosu od 8,2 mil.€ ili 0,2% BDP, dok je otplaćeno 13,5 mil.€ obaveza iz prethodnog perioda.

1. Primici Budžeta uključuju izvorne prihode (direktne i indirektne poreze i neporeske prihode), pozajmice, donacije i prihode od prodaje imovine. [↑](#footnote-ref-1)